Bjarte Myrhol fra Tyskland til Danmark: – Positivt for landslaget
Fredag kveld ble det klart at både strekkjempen Myrhol og målvakten Magnus Dahl er klare for danske Skjern. - For landslagets del tror jeg dette kan være positivt. Jeg tror at jeg kan utvikle meg som spiller i og med at jeg forhåpentligvis får lov til å spille forsvar igjen – og bli en toveisspiller igjen, sier Myrhol til VG på telefonen fra Danmark. Han har skrevet under på en treårskontrakt og forlater sin tyske klubb Rhein-Neckar-Löwen. – Dette handler om at jeg fortsatt skal spille topphåndball, men samtidig færre reisedager og mer tid med familien, sier Bjarte Myrhol. – Jeg synes klubben har spennende verdier og ambisjoner. – Kan du holde like høyt nivå i Danmark som i Tyskland? – Ja, jeg ser ikke dette som noe skritt ned. Mer en ny utfordring. Rasmus på to år, Veslemøy på to måneder og kona Charlotte er vesentlige årsaker til at Myrhol nå trekker nærmere Norge. - Vi har vært ti år utenlands, ni år i Tyskland og ett år i Ungarn. Bjarte Myrhol er kommet tilbake for fullt etter å ha hatt kreft. - Skjern er så langt du kommer vest i Danmark. Vi har sett på barnehage og alt mulig, og det ser veldig bra ut, sier Myrhol, som er på plass i Skjern fra sommeren. Magnus Dahl kommer fra svenske Kristianstad.
Bjarte Myrhol (32) tror han kan bli en bedre spiller av å flytte fra bundesliga til dansk håndball.